b'\n_START_ARTICLE_\nMartin Beck\n_START_PARAGRAPH_\nMartin Beck on kuvitteellinen poliisi, joka on p\xc3\xa4\xc3\xa4henkil\xc3\xb6n\xc3\xa4 Sj\xc3\xb6wallin ja Wahl\xc3\xb6\xc3\xb6n kirjoittamissa poliisiromaaneissa. Beck on poliisikomisario ja valtionmurhakomission p\xc3\xa4\xc3\xa4llikk\xc3\xb6. Romaanihahmo Martin Beck on syntynyt 1923._NEWLINE_Sarja koostuu vuosina 1965\xe2\x80\x931975 julkaistuista kymmenest\xc3\xa4 kirjasta, kaikilla alaotsikkona Romaani rikoksesta. Sarja sai huomiota sek\xc3\xa4 Ruotsissa ett\xc3\xa4 ulkomailla, my\xc3\xb6s Suomessa. Aikansa dekkareiksi kirjat korostavat ep\xc3\xa4tavallisen paljon sosiaalisia ulottuvuuksia ja kriittist\xc3\xa4 yhteiskuntan\xc3\xa4kemyst\xc3\xa4. Kirjat on julkaistu uudelleen monta kertaa; viimeksi vuonna 2005 kaikki kymmenen kirjaa tulivat myyntiin laatikossa, ja mukana oli lis\xc3\xa4kirja, joka kertoo itse kirjasarjasta.  _NEWLINE_Martin Beck on usein uupunut ja pettynyt ty\xc3\xb6h\xc3\xb6ns\xc3\xa4, perheeseens\xc3\xa4 ja el\xc3\xa4m\xc3\xa4\xc3\xa4ns\xc3\xa4. Beckin l\xc3\xa4himm\xc3\xa4t alaiset ovat Lennart Kollberg, Gunvald Larsson, Einar R\xc3\xb6nn ja Fredrik Melander. P\xc3\xa4\xc3\xa4henkil\xc3\xb6t ovat turhautuneet Ruotsin poliisiorganisaation politisoitumiseen, militarisoitumiseen ja byrokratisoitumiseen\xc2\xa0\xe2\x80\x93 t\xc3\xa4m\xc3\xa4 kehitys n\xc3\xa4ytt\xc3\xa4\xc3\xa4 kirjasarjan p\xc3\xa4\xc3\xa4hahmoille ilment\xc3\xa4v\xc3\xa4n koko yhteiskunnan huonontumista. Osalla heist\xc3\xa4 on toimiva avioliitto, Beckill\xc3\xa4 ei; jopa suhde tytt\xc3\xa4reen vaikeutuu ajan kuluessa. Beckin v\xc3\xa4h\xc3\xa4n vapaa-ajan t\xc3\xa4ytt\xc3\xa4\xc3\xa4 purjelaivojen pienoismallien rakentaminen. _NEWLINE_Perhe-el\xc3\xa4m\xc3\xa4n kuvaus poliisiromaanissa oli harvinaista 1960-luvun alussa, kuten my\xc3\xb6s sen mihin poliisin palkka riitt\xc3\xa4\xc3\xa4: Beck asuu vuokralla eik\xc3\xa4 erityisen hyv\xc3\xa4ss\xc3\xa4 paikassa. Beck tuntee pahoinvointia miltei aina autossa kulkiessaan\xc2\xa0\xe2\x80\x93 kirjan Beck ei juuri autolla aja eik\xc3\xa4 sellaista omista. Kirjailijoiden syytettiin kaikesta t\xc3\xa4st\xc3\xa4 huolimatta useita kertoja plagioineen Ed McBainia, jonka poliisikirjat ovat enemm\xc3\xa4n kioskikirjallisuutta, kun taas Wahl\xc3\xb6\xc3\xb6 ja Sj\xc3\xb6wall pystyiv\xc3\xa4t kuvaamaan kokonaisvaltaisesti poliisin el\xc3\xa4m\xc3\xa4\xc3\xa4, jossa ty\xc3\xb6, murhien tekij\xc3\xb6iden etsiminen, on osa el\xc3\xa4m\xc3\xa4\xc3\xa4. He kuitenkin aloittivat rikollisuuskirjailijauransa k\xc3\xa4\xc3\xa4nt\xc3\xa4m\xc3\xa4ll\xc3\xa4 useita McBainin kirjoja._NEWLINE_Beck-elokuvissa Becki\xc3\xa4 ovat n\xc3\xa4ytelleet Keve Hjelm, Walter Matthau, G\xc3\xb6sta Ekman, Jan Decleir, Derek Jacobi, Carl-Gustaf Lindstedt ja Peter Haber.'